P. Hrušovský, podpredseda NR SR: (2002-05-21):
Pristúpime k ďalšiemu bodu programu, ktorým je návrh skupiny poslancov Národnej rady Slovenskej republiky na vydanie zákona o poskytnutí jednorazového peňažného príspevku politickým väzňom a pozostalým manželkám, ktorý prerokúvame ako tlač 1425. Prosím teraz, aby za skupinu navrhovateľov predmetný návrh zákona uviedol a odôvodnil v Národnej rade pán poslanec Pittner. Pán poslanec Pittner, máte slovo. L. Pittner, poslanec: Ďakujem. Vážený pán predsedajúci, vážená Národná rada, navrhovaným zákonom sa plní povinnosť, ktorú na seba prevzala Národná rada Slovenskej republiky v ustanovení § 5 zákona č. 125 zo dňa 27. marca 1990 o nemorálnosti a protiprávnosti komunistického režimu. Podľa archívov štátnej správy a dostupnej literatúry bolo v rokoch 1948 - 1989 komunistickým režimom na Slovensku odsúdených 71 168 osôb. Podľa výkazu Ministerstva spravodlivosti Slovenskej republiky bolo podľa zákona č. 119/1990 Zb. o súdnej rehabilitácii odškodnených 21 553 osôb. Rozdiel - takmer 50 000 osôb medzi odsúdenými a odškodnenými - je potrebné vidieť v nasledovnom. Po prvé, značná časť odsúdených pochádzala z radov, ktorí boli odsúdení komunistickou justíciu v ich neprítomnosti alebo pri nezistení ich pobytu počas vyšetrovania za protištátnu činnosť. Po druhé, značná časť je aj tých, ktorí boli síce vo vyšetrovacej väzbe, ale často bez akýchkoľvek písomností boli prepustení na slobodu. Po tretie, značná časť bola odsúdená podmienečne a Ministerstvo spravodlivosti Slovenskej republiky nedostalo od súdnych orgánov ich rozsudky, lebo sa na nich nevzťahovali ustanovenia § 23 zákona č. 119/1990 Zb. o súdnych rehabilitáciách. Značná časť bola súdená podľa zákona č. 231/1948 Zb. a zákona č. 86/1980 Zb. ako aj č. 140/1961 Zb. a č. 150/1969 Zb. respektíve podľa zákonného opatrenia Predsedníctva Federálneho zhromaždenia č. 99/1969 Zb. v kategórii prečinov respektíve priestupkov, kde v prevažnej väčšine bolo len podmienečné odsúdenie respektíve finančný postih, alebo vylúčenie zo školy, alebo neumožňovanie pôsobenia v zamestnaní, najmä v kategórii pedagógov, zamestnancov štátnej správy a podobne. Získať presnú evidenciu nie je možné. Okrem osôb rehabilitovaných podľa zákona č. 119/1990 Zb. o súdnej rehabilitácii. Tento stav však bol spôsobený aj tým, že v roku 1993 došlo k reorganizácii územných celkov Slovenska, vznikali nové súdy a spisy sa aj čudne alebo zámerne strácali. Podľa prieskumu uskutočneného na dvoch slovenských organizáciách politických väzňov je dnes priemerný vek žijúcich politických väzňov 73,7 roka, pričom najstarší dnes žijúci politický väzeň má už vyše sto rokov. Sociálna poisťovňa tým, že podľa ustanovenia § 25 zákona č. 119/1990 Zb. o súdnej rehabilitácii vypláca žijúcim politickým väzňom príplatok k dôchodku za dobu strávenú vo väzení, je známy aj presný počet ešte žijúcich politických väzňov, ktorých je ku dňu 22. február 2002 - 2 370 osôb. Z porovnateľných štatistík by sa okrem žijúcich politických väzňov malo odškodniť 4 700 vdov, vdovcov alebo tomuto počtu primeraný počet rodinných príslušníkov, pokiaľ nárok vdov a vdovcov ich úmrtím zanikol. Dovoľte mi podať kvantifikáciu nákladov. Celkový počet oprávnených osôb je 7 050, z toho žijúcich politických väzňov 2 370. Priemerná dĺžka väzby oprávneného politického väzňa je 9 rokov. Odškodnenie jedného žijúceho politického väzňa - základná výška 80 000 Sk, priemer za každý rok, začatý rok väzby na 9 rokov - 27 000 Sk, celkovo teda 107 000 Sk, z toho na rok 2002 - 20 250 Sk. Celková suma odškodnenia oprávnených osôb sa predpokladá 503 mil. Sk, z toho pripadá na žijúcich politických väzňov 251,5 mil. Sk. Predložený návrh v porovnaní so zákonom, podobným, v Českej republike, č. 261/2001 Z. z. o poskytovaní jednorazovej peňažnej sumy účastníkom národného boja za oslobodenie, politickým väzňom a osobám z rasových a náboženských dôvodov sústredených do vojenských trestných táborov, obmedzuje príspevok vdov, vdovcov a u osôb väznených do jedného roka nasledovne: a) u politických väzňov v Českej republike sa za každý mesiac nad jedným rokom väzby priznáva mesačný príplatok 1 000 Kč, náš návrh obsahuje ročný príplatok 3 000 Sk; b) u vdov a vdovcov po politických väzňoch sa krátenie uvedené v bode a) premietne takisto do zníženia nároku na štátny rozpočet; c) u politických väzňov s výkonom trestu do jedného roku je v Českej republike príspevok 60 000 Kč, v našom návrhu len 20 000 Sk; d) u dedičov sa krátenie nároku z bodov a) až c) premietne aj do tejto kategórie, kým v Českej republike táto finančná suma nepodlieha dani z príjmu, zatiaľ náš návrh opodstatnenosť zdanenia priznáva. Návrh zákona je v súlade s Ústavou Slovenskej republiky, ústavnými zákonmi a medzinárodnými zmluvami. Jeho realizácia si nevyžiada nároky na pracovné sily ani na organizačné zabezpečenie. Návrh prihliada na skutočnosť, že naše zákonodarstvo, napríklad na rozdiel od zákonodarstva v Českej republike, v posledných rokoch znížilo výhody politických väzňov priznávané od roku 1990, napríklad aj v železničnej, autobusovej doprave, ako aj v prideľovaní liečebných poukazov v kúpeľnej liečbe. Podotýkam, že pre rok 2002 je táto suma hradená z fondu, ktorý dostal klub SDK z tej miliardovej sumy, kde v klube SDK ako v jedinom klube sme na tento účel pre rok 2002 dali 24 mil. Sk a prísľub od vládnych činiteľov je ďalších 24 mil. Sk, čiže v tomto roku by to bolo 48 mil. Sk a tie sumy, ktoré som hovoril, teda neporovnateľné s Českou republikou, kde už len základný príspevok 80 000 Kč, u nás pre rok 2002 reprezentuje 20 250 Sk. Ďakujem za pozornosť.